Document ID: 31986R0581

*****
ΚΑΝΟΝΙΣΜΟΣ (ΕΟΚ) αριθ. 581/86 ΤΗΣ ΕΠΙΤΡΟΠΗΣ
της 28ης Φεβρουαρίου 1986
για τις λεπτομέρειες εφαρμογής των εξισωτικών ποσών προσχωρήσεως και καθορισμό των ποσών αυτών στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχωρήσεως της Ισπανίας και της Πορτογαλίας,
τον κανονισμό (ΕΟΚ) αριθ. 469/86 του Συμβουλίου της 25ης Φεβρουαρίου 1986 που καθορίζει τους γενικούς κανόνες του καθεστώτος των εξισωτικών ποσών προσχωρήσεως στον τομέα της ζάχαρης (1), και ιδίως το άρθρο 7 παράγραφος 1,
Εκτιμώντας:
ότι το άρθρο 3 παράγραφος 1 του κανονισμού (ΕΟΚ) αριθ. 469/86 προβλέπει ότι τα εξισωτικά ποσά προσχωρήσεως καθορίζονται, για τα ενδιαφερόμενα προϊόντα που αναφέρονται στο άρθρο 1 παράγραφος 1 στοιχείο δ) του κανονισμού (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως της αγοράς στον τομέα της ζάχαρης (2), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (3), κατά το αναγκαίο μέτρο για να αποφευχθεί κάθε κίνδυνος διαταράξεως στις συναλλαγές· ότι, δεδομένου ότι τα σιρόπια ζαχαρόζης καθαρότητας μικρότερης από 85 % δεν διατίθενται στο εμπόριο ως έχουν, είναι σκόπιμο να απαλλαγούν από την εφαρμογή των εν λόγω εξισωτικών ποσών·
ότι ο καθορισμός των εξισωτικών ποσών προσχωρήσεως πραγματοποιείται για τα σιρόπια με αναφορά κατ' αρχήν στην περιεκτικότητά τους σε σακχαρόζη· ότι θα πρέπει, ωστόσο, να αναφερόμεθα, όταν η καθαρότητα είναι μικρότερη από 98 %, στην περιεκτικότητά τους σε εξαγώγιμη ζάχαρη που διαπιστώνεται σύμφωνα με τις διατάξεις που αφορούν τον κανονισμό (ΕΟΚ) αριθ. 1443/82 της Επιτροπής της 8ης Ιουνίου 1982 που καθορίζει τις λεπτομέρειες εφαρμογής του καθεστώτος των ποσοστώσεων στον τομέα της ζάχαρης (4), όπως τροποποιήθηκε τελευταία από τον κανονισμό (ΕΟΚ) αριθ. 3819/85 (5)·
ότι, όσον αφορά την εφαρμογή των εξισωτικών ποσών προσχωρήσεως στον τομέα της ακατέργαστης ζάχαρης, θα πρέπει να προσδιοριστεί ότι, όταν η απόδοση αυτή διαφέρει από εκείνη του ποιοτικού τύπου όπως ορίζεται στον κανονισμό (ΕΟΚ) αριθ. 431/68 του Συμβουλίου της 9ης Απριλίου 1968 περί καθορισμού του αντιπροσωπευτικού ποιοτικού τύπου για την ακατέργαστη ζάχαρη και τόπου διελεύσεως στα σύνορα της Κοινότητας για τον υπολογισμό των τιμών cif στον τομέα της ζάχαρης (6), το ποσό προσαρμόζεται συναρτήσει της διαπιστουμένης διαφοράς, χρησιμοποιώντας έναν συντελεστή ο οποίος λαμβάνει υπόψη την πραγματική απόδοση·
ότι η εφαρμογή των γενικών κανόνων που προβλέπονται από τον κανονισμό (ΕΟΚ) αριθ. 469/86, όσον αφορά τον καθορισμό των εξισωτικών ποσών προσχωρήσεως για τα νωπά ζαχαρότευτλα, τη ζάχαρη και τα σιρόπια, οδηγεί στο να καθοριστούν αυτά στα αντίστοιχα που εμφαίνονται στο παράρτημα· ότι, όσον αφορά τον καθορισμό των εξισωτικών ποσών προσχωρήσεως για τα ζαχαρότευτλα που είναι τεμαχισμένα ή σε σκόνη, θα πρέπει να ληφθεί υπόψη μία κατ' αποκοπή απόδοση υπολογισμένη επί τη βάσει της περιεκτικότητας αυτών σε ξηρά ουσία·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Δεν εφαρμόζεται κανένα εξισωτικό ποσό προσχωρήσεως στα σιρόπια που υπάγονται στις διακρίσεις 17.02 Δ ΙΙ Ε, Ζ Ι και 21.07 Ζ IV του κοινού δασμολογίου, όταν έχουν καθαρότητα μικρότερη από 85 % καθώς και στη ζάχαρη και στο σιρόπι σφενδάμνου που υπάγεται στη διάκριση 17.02 Γ του κοινού δασμολογίου.
2. Για τα σιρόπια των διακρίσεων 17.02 Δ ΙΙ Ε, Ζ Ι και 21.07 Ζ IV του κοινού δασμολογίου:
α) καθαρότητας που δεν είναι κατώτερη από 98 %, το εξισωτικό ποσό προσχωρήσεως θα εφαρμόζεται συναρτήσει της περιεκτικότητας σε ζαχαρόζη που διαπιστώθηκε για το εν λόγω σιρόπι·
β) καθαρότητας τουλάχιστον 85 % αλλά όχι κατώτερης από 98 %, το εξισωτικό ποσό προσχωρήσεως εφαρμόζεται συναρτήσει της περιεκτικότητας της εξαγώγιμης ζάχαρης που διαπιστώνεται σύμφωνα με το άρθρο 1 παράγραφος 5 δεύτερο εδάφιο του κανονισμού (ΕΟΚ) αριθ. 1443/82.
3. Όταν η απόδοση της εν λόγω ακατέργαστης ζάχαρης διαφέρει από εκείνη του ποιοτικού τύπου όπως καθορίζεται στον κανονισμό (ΕΟΚ) αριθ. 431/68, το εξισωτικό ποσό προσχωρήσεως προσαρμόζεται με εφαρμογή ενός διορθωτικού συντελεστή.
Ο διορθωτικός συντελεστής λαμβάνεται διαιρώντας με 92 την απόδοση της εν λόγω ακατέργαστης ζάχαρης, που υπολογίζεται σύμφωνα με το άρθρο 1 του κανονισμού (ΕΟΚ) αριθ. 431/68.
Άρθρο 2
Τα εξισωτικά ποσά που εφαρμόζονται στον τομέα της ζάχαρης καθορίζονται όπως εμφαίνεται στο παράρτημα.
Άρθρο 3
Ο παρών κανονισμός αρχίζει να ισχύει την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Φεβρουαρίου 1986.

Labels: 17